17-19 मई को खेले जाएंगे मुकाबले, पहली बार बरमूडा घास पर खेलेंगे खिलाड़ी, एडवांस बुकिंग शुरू
दुनिया के सर्वश्रेष्ठ स्टेडियमों में शुमार इंटरनेशनल क्रिकेट स्टेडियम धर्मशाला IPL मैचों की मेजबानी के लिए तैयार है। करीब 10 साल बाद स्टेडियम में 17 और 19 मई को 2 IPL मैच खेले जाएंगे। 
दुनिया के सर्वश्रेष्ठ स्टेडियमों में शुमार इंटरनेशनल क्रिकेट स्टेडियम धर्मशाला IPL मैचों की मेजबानी के लिए तैयार है। करीब 10 साल बाद स्टेडियम में 17 और 19 मई को 2 IPL मैच खेले जाएंगे। पंजाब किंग्स इलेवन, राजस्थान रॉयल्स और दिल्ली की टीमें खेलने आएंगी।
वहीं स्टेडियम में इस बार राई घास के अलावा बरमूडा घास की नई किस्म का बीज लगाया गया है। मैचों के लिए HPCA की तैयारियां जोरों पर चल रही है। पंजाब किंग्स इलेवन की टीम 14 मई को धर्मशाला पहुंच जाएगी और लगातार 3 दिन तक अभ्यास भी करेगी।
IPL सीजन के लिए एडवांस बुकिंग शुरू
धर्मशाला क्रिकेट स्टेडियम में मैचों के लिए एडवांस बुकिंग शुरू हो गई है। होटल एंड रेस्टोरेंट एसोसिएशन के अध्यक्ष अश्वनी बांबा का कहना है कि IPL मैच देखने के लिए टूरिस्ट आएंगे। इसके लिए भी एडवांस बुकिंग होटलों में शुरू हो गई है।
बरमूडा घास वाला पहला स्टेडियम
धर्मशाला स्टेडियम देश का पहला क्रिकेट स्टेडियम है, जहां बरमूडा की नई किस्म की घास लगाई जा रही है। पसप्लम नामक यह घास गर्मी और सर्दी के मौसम में अलग-अलग रंग में नजर आएगी। मैच के दौरान खिलाड़ियों को इस पर दौड़ लगाने में आसानी होगी। इस घास की सबसे बड़ी खासियत है कि लगाने के बाद इसे 8 साल तक बदलना नहीं पड़ता।
गोल्फ मैदान में लगाई जाती ऐसी घास
इस किस्म की घास ज्यादातर गोल्फ मैदान में लगाई जाती है। जब गोल्फर शॉट लगाता है तो गेंद एक जगह न रुककर आगे निकल जाती है। बरमूडा घास ब्रिटेन सहित दुबई के मैदानों में लगाई गई है। इसके अलावा भारत में भी यह घास गोल्फ मैदानों में लगाई गई है।
20 मिनट में सूख जाएगी आउटफील्ड
धर्मशाला स्टेडियम देश का पहला ऐसा स्टेडियम है, जहां बारिश होने की सूरत में महज 20 मिनट बाद मैच पुनः शुरू हो सकेगा। इसके लिए मई 2021 में स्टेडियम की आउट फील्ड को खोदकर ग्राउंड के नीचे नया ड्रेनेज सिस्टम बिछाया गया था। इस ड्रेनेज सिस्टम के लिए 12.50 किलोमीटर लम्बी पाइप लाइन बिछाई गई है।
मैदान के नीचे वाटर टैंक भी बनाया गया है। बारिश के पानी की निकासी के लिए सुपर शॉकर मशीन लगाई गई है। बारिश के बाद 20 मिनट के अंदर मैच शुरू किया जा सके, इसके लिए HPCA ने यूरोपीय तकनीक सब-एयर के तहत स्टेडियम को तैयार कर दिया है। यूरोप की इस तकनीक को इससे पहले भारत के बैंगलुरु स्टेडियम में भी अपनाया गया है।
धर्मशाला मैदान में हैं 9 पिच
HPCA की पिच और मैदान समिति ने मैचों के लिए तैयारियां शुरू कर दी हैं। वर्तमान में कुल 9 पिच मैदान में हैं। धर्मशाला स्टेडियम में 25 हजार लोगों के बैठने की क्षमता है। BCCI के पास भारत में 10 स्टेडियम हैं, जिनमें धर्मशाला तीसरे नंबर पर आता है। समुद्र तल से 1317 मीटर ऊंचाई पर बने इस स्टेडियम और यहां से दिखने वाले व्यू की तारीफ कई विदेशी क्रिकेटर भी कर चुके हैं।